
“Elämä on hyvin yksinkertaista, mutta teemme siitä jatkuvasti monimutkaista” - Kungfutse









JOHDANTO


Kasvu on avainasemassa Suomen hyvinvointimallin, kilpailukyvyn ja kestävän kehityksen tukemisessa. Se luo resursseja, jotka mahdollistavat investoinnit työpaikkoihin, koulutukseen ja vihreään siirtymään – ja samalla vahvistaa tulevaisuudenuskoa globaalin kilpailun kiristyessä.


Suomen kasvu on pysähdyksissä ja olemme BKT-kasvuvauhdissa EU-keskiarvon alapuolella (Eurostat, 2024). Lamaannus näkyy yrityksissä ja koko yhteiskunnassa. Digitalisaatio, globalisaatio ja työmarkkinoiden muuttuvat tarpeet haastavat perinteiset toimintatavat.


Työelämä ja johtaminen ovat murroksessa. Johtajat koulutetaan usein amerikkalaisten gurujen luomiin johtamismalleihin, jotka korostavat standardisoitua johtamista globaalissa ympäristössä. Vaikka tämä lähestymistapa on hyödyllinen, paikallinen johtamisvahvuus ja suomalaisen kulttuurin ainutlaatuiset piirteet jäävät helposti huomiotta. Kirjassa esitetty malli pohjautuu suomalaisiin arvoihin ja toimintatapoihin, auttaen johtajia rakentamaan oman organisaationsa tarpeisiin sopivan kasvun ja hyvinvoinnin mallin.


Suomalaisen kulttuurin linkitys johtamiseen on edelleen vähän tutkittu aihe. Suomessa on 96 % yrityksistä alle 10 henkilön pienyrityksiä, ja suurin osa yrittäjistä työllistää vain itsensä. Meillä on vahva tekemisen mentaliteetti, mutta tuloksenteko on heikompaa. Moni yrittäjä unelmoi kasvusta, mutta ei uskalla ottaa seuraavaa askelta. Tämä kirja rohkaisee juuri tähän - kasvuun ja kestävään kehitykseen.


Useat yrittäjien ja johtajien tarinat kuvaavat karismaattisten persoonien matkaa menestykseen tai pettymykseen. Tämä kirja sen sijaan keskittyy avaintekijöihin, jotka ovat sovellettavissa erilaisten yritysten ja yhteisöjen johtamiseen. SISU-johtamismalli, joka tässä kirjassa esitellään, on kehitetty haastattelemalla menestyneitä yrittäjiä ja johtajia. SISU-mallin avulla yhdistän liiketoiminnan ja inhimillisyyden tasapainoisesti, korostaen kasvua, tuloksentekoa ja ihmisten hyvinvointia.


Kasvun saavuttaminen vaatii monia tekijöitä, joihin kaikkiin yritykset eivät voi vaikuttaa. On tärkeää keskittyä oikeisiin asioihin oikeaan aikaan - ja hieman onneakin tarvitaan. Emme kuitenkaan voi jäädä toimettomiksi, emmekä saa tehdä johtamisesta tarpeettoman monimutkaista. SISU-malli on kehitetty yksinkertaistamaan johtamista ja tukemaan kasvumatkaa selkeällä ja käytännöllisellä tavalla.


Kirjan sisältö


Kirja on suunniteltu niin, että sitä voi lukea joko kiinnostavien lukujen osalta tai kokonaisuutena. Tietyt teemat toistuvat luvusta toiseen tarkoituksella, jotta ne tukevat lukijan ymmärrystä ja tarjoavat näkökulmia eri asiayhteyksissä.


Aluksi käsittelen johtamista yhteiskunnan sekä kasvun ja työelämän vaatimusten lähtökohdista. Nostan esiin kriittisimmät asiat, jotka pohjautuvat haastatteluihin, kokemuksiin ja ajankohtaiseen kirjallisuuteen ja keskusteluun.


Toisessa luvussa esittelen selkeän ja konkreettisen SISU-johtamismallin, joka sitoo johtopäätökseni yhteen ja jonka pyrkimyksenä on aikaansaada jatkuvaa kehitystä, menestystä ja kasvua eri kehitysvaiheisissa oleviin yrityksiin ja organisaatioihin. SISU-johtamismalli on konkreettinen apuväline, jolla omaa johtamistaan ja yritystään voi arvioida säännöllisesti - etenkin ongelma- ja murrosvaiheissa. Missä kasvun vaiheessa olemme nyt? Mitkä osa-alueet ovat vahvuuksiamme? Missä on kehitettävää? Mihin tarvitaan apua, lisäosaamista ja uutta potkua?


Kolmannessa luvussa keskityn kasvun kannalta syvähaastatteluiden pohjalta olennaisiin johtamisteemoihin, joita hyvin erilaisten kasvuyritysten johtajat ovat pitäneet tärkeinä. Laajennan käsitystä siitä, mitä kaikkea työelämässä tapahtuu ja mitä kasvavan yrityksen johtaminen pitää sisällään. Kirja tarjoaa myös välineitä oman johtajuuden ja organisaation kehityskohteiden arviointiin.


Neljännessä luvussa avaan tarkemmin, miten monin tavoin johtajuutta voi lähestyä. Kirja auttaa pohtimaan tärkeimpiä kysymyksiä kasvun johtamisessa juuri omasta näkökulmastasi. Tarjoan välineitä itsereflektioon: millainen johtaja juuri sinä olet? Mitä on huomioitava persoonastasi riippumatta?


On tärkeää uskaltaa unelmoida, toimia ja uudistaa ja siten mahdollistaa kasvu. Moni miettii, olemmeko oikeassa, pystymmekö tähän, menetämmekö omaisuuden ja maineen - onko tämä kaiken arvoista? Pelko menneestä luopumisesta ja tuntemattomaan hyppäämisestä tekee johtamisesta erityisen haastavaa. Toivon, että tämän kirjan myötä tuo hyppy tuntuisi hieman helpommalta.


Kirja on suunnattu johtajille ja yrittäjille, jotka haluavat kasvaa kestävästi, henkilöstöä arvostaen. Se on myös niille, jotka kokevat haasteita muutostilanteissa, epävarmuudessa ja erilaisuuden johtamisessa. Tämä teos tarjoaa konkreettisia työkaluja, jotka auttavat johtajia navigoimaan kasvun ja hyvinvoinnin tasapainossa - suomalaista sisua ja kulttuurista ainutlaatuisuutta hyödyntäen.


SISU-johtamismallin ydin on yksinkertainen: kilpailukykyinen tarjonta, asianmukainen toiminta, kasvuhalu ja paras versio omasta johtamisesta riittävät pitkälle. Tämä kirja auttaa aloittamaan kasvumatkan kohti menestystä ja kestävää kasvua.


Pirkko Huhdan Sisu-kirja tarjoaa jokaiselle yrittäjälle ja palkkajohtajalle yrittämisen ja yrityksen johtamisen käsikirjan kattaen kaikki merkittävät johtamisen osa-alueet malliesimerkein. Kirjan luettuani mieleeni palautuu jälleen johtamisen haasteet juuri sen laajaalaisuuden näkökulmasta. Jotta yritys voi kasvaa ja menestyä isosti tässä hyvin kilpailullisessa maailmassa, sen on vietävä johtamisen eri osa-alueet määrätietoisesti käytäntöön.


- Esa Kinnunen, Espoon Yrittäjät









1. KOHTI KASVUA


Suomessa on pula menestyvistä kasvuyrityksistä ja kovan kasvun johtajista. Kasvuyritys määritellään usein yritykseksi, joka kasvaa huomattavasti tavallista nopeammin tietyllä ajanjaksolla. Tilastokeskus käyttää EU yritystilastoasetuksen mukaisesti määritelmää, jonka mukaan kasvuyritys on vähintään 10 henkilöä työllistävä yritys, jonka henkilöstömäärä kasvaa keskimäärin yli 10 % vuosittain kolmen vuoden aikana. Toinen yleisesti käytetty kasvuyrityksen määritelmä on liikevaihdon kasvu, jolloin kasvua tapahtuu yli 20 % kolmena peräkkäisenä vuonna.


Kasvuyritykset ovat merkittäviä talouden kannalta, sillä ne luovat uusia työpaikkoja, edistävät innovaatiota ja ovat usein rohkeita riskinottajia. Menestynyt yritys haluaa kasvaa jatkuvasti, vaikka vakiintuneessa vaiheessa kasvuprosentit ovatkin maltillisia. Käsittelen kasvua laajemmin kuin vain kasvuyritysten kautta. Kaikki yritykset ja yhteisöt haluavat menestyä. Kaikki kasvu edellyttää kehittämistoimenpiteitä.



Tutkimuksemme avainviestit


Tutkimuksemme osoittaa, että kasvun johtaminen ei merkittävästi eroa muusta johtamisesta. Eroina ovat kuitenkin kovempi tahti ja suuremmat paineet ketteryydelle. Näissä olosuhteissa korostuvat tavoitteiden, vastuiden ja toimintatapojen selkeys. Vaikka kaikkea ei aina ehditä dokumentoida, tiettyjen perusprosessien on oltava kunnossa, jotta nopeatkin suunnanmuutokset voidaan toteuttaa. Hyvä johtamismalli ja –kulttuuri mahdollistavat myös itseohjautuvuuden ja ketterän toiminnan.


Haastatteluissa keskityimme kasvun johtamiseen ja johtamiskäytäntöihin. Vaikka Suomessa kasvu pääosin korostuu pk-yrityksissä, halusimme kuulla myös isompien yritysten edustajia. Näin saimme laajemman kuvan muutoksen johtamisesta ja kestävästä kehityksestä.


Haastateltavat (luettelo liitteissä) olivat yleisesti ottaen positiivisia ja innostuneita. Vaikka haasteita nostettiin esiin, kasvujohtajat eivät jääneet niihin liiaksi kiinni. Keskusteluissa nousivat esille resurssit, osaajien ja rahoituksen saatavuus sekä verotukseen liittyvät kysymykset. Kansainvälistyminen oli tuonut mukanaan sekä haasteita että arvokkaita oppeja. Sen sijaan asiat, joihin on helpompi itse vaikuttaa – kuten innovatiivisuus, asiakkaiden hankinta ja suorituksen johtaminen – tuntuivat olevan turvallisemmalla pohjalla.


Kasvuyrityksissä merkityksellisyys ja halu kasvaa korostuvat enemmän kuin perinteisissä yrityksissä. Jotta innostus, tekemisen meininki sekä halu kasvaa säilyvät koko organisaatiossa, johtamisen ja yrityskulttuurin on tuettava intohimon ja arvostuksen rakentamista ja ylläpitämistä.


Tutkimuksemme pohjalta luodun johtamismallin tavoitteena on liiketoiminnan menestys ja henkilöstön hyvinvointi. Menestys ei ole pelkästään taloudellista tulosta, vaan se rakentuu myös siitä, että ihmiset voivat hyvin ja kokevat työnsä merkitykselliseksi. Kun yritys panostaa henkilöstön hyvinvointiin, työntekijät ovat sitoutuneempia, luovempia ja tuottavampia, mikä puolestaan vahvistaa liiketoiminnan tuloksia. Toisaalta, kun liiketoiminta menestyy, yritys voi tarjota entistä parempia resursseja ja työolosuhteita henkilöstölle. Tasapaino näiden elementtien välillä luo kestävää kasvua ja pitkäjänteistä menestystä.



Johtamisen murros


Ammattimainen johtaminen muodostuu kolmesta osa-alueesta, jotka ovat liiketoiminnan johtaminen, prosessien johtaminen ja ihmisten johtaminen. Yksinkertaistettuna kyse on siis siitä mitä johdat, miten johdat asioita ja miten ihmisiä. Liiketoiminnan johtamisella varmistetaan, että tehdään oikeita asioita, prosessit luodaan tukemaan tavoitteiden toteutumista ja henkilöstö toteuttaa ja aikaansaa tulokset. Tämän vuoksi on tärkeää, että henkilöstö voi työssään hyvin, ja ihmisten johtaminen tulisikin nostaa keskiöön kaikessa toiminnassa. Tämä aletaan vähitellen ymmärtää ja nykyaikaiset johtajat osallistavatkin henkilöstöä strategian luomisessa, sen toimeenpanossa ja päätösten teossa.

Kuva 1. Johtamisen osa-alueet





Johtamisteorioita on monia, mutta emme käsittele niitä tässä. Haluamme kuitenkin muistuttaa, että nykyiset johtajat ovat kohdanneet työelämän aikana valtavia muutoksia. Heillä ei ole ollut esikuvia, jotka olisivat valmistaneet heitä tämän päivän johtamiseen ja johtamismalleihin. Nykyään toimintanopeus, joustavuus ja jaettu johtajuus ovat johtamisen arkea ja tavoitteet ja toimintamallit ovat huomattavasti joustavampia.


Teknologian vaikutus johtamiseen on ollut merkittävä. Siinä missä yritysten suuntaa ohjasivat aiemmin hitaat ja nopeasti vanhentuvat markkinatutkimukset, nykyään hyödynnetään tehokasta data-analytiikkaa ja tekoälyä. Nämä tarjoavat nopeammin muokkautuvia ja ajantasaisia tiedonlähteitä. Uusiin tilanteisiin ei voi sopeutua riittävän nopeasti, jos niistä saa tietoa vasta kilpailijoiden liikkeiden kautta.


Koronapandemian vaikeimmat vaiheet ovat takanapäin, mutta koronan mukanaan tuoma etätyön lisääntyminen on jäänyt pysyväksi osaksi työelämää. Etätyöllä on kiistattomia etuja verrattuna toimistotyöhön: monet voivat työskennellä joustavammin tai saada työnsä tehokkaammin tehtyä kodin rauhassa. Johtajille etätyön yleistyminen tuo kuitenkin mukanaan haasteita. Työntekijöiden tukeminen on vaikeampaa, kun he eivät ole fyysisesti läsnä, ja innovaatiot sekä yhteistyön henki voivat kärsiä, kun yhteistä työympäristöä ei ole.


Johtajan rooli on muuttunut auktoriteetista valmentajaksi. Nykyjohtajat kuuntelevat työntekijöiden mielipiteitä ja tavoitteita huomattavasti enemmän kuin aiemmin, jolloin johtaminen painottui saneluun ja käskyjen täytäntöönpanoon. Viestinnästä on tullut kaksisuuntaista kaikilla tasoilla, ja johtajan rooli on kaukana perinteisestä auktoriteetista. Tämä muutos tuo haasteita erityisesti niille johtajille, jotka ovat oppineet toimimaan käskytyskulttuurin aikana. Työntekijät odottavat tukea ja osallistavaa johtamista, mutta monet kokeneemmat johtajat, jotka eivät ole itse kokeneet valmentavaa johtamistyyliä, kamppailevat tämän odotuksen kanssa.


Johtamisella on monta ulottuvuutta. Jotta saamme aikaan kestävää kasvua, täytyy talouden, asiakasrajapinnan, sisäisen toiminnan ja oppimisen johtamisen olla tasapainossa (Balanced Scorecard).

Kuva 2. Kasvun johtamisen näkökulmat






Kasvun ja työelämän johtaminen


Tutkimuksessamme haastattelimme sekä yrittäjiä että palkattuja johtajia. Vaikka samat perusasiat toistuivat molemmissa ryhmissä, yrittäjän suhde liiketoimintaan on tunnetasolla usein syvempi. Yrittä-jälle yritys on kuin oma lapsi - siinä ovat kiinni omat rahat, persoona ja maine, ja riskit ovat merkittävästi suurempia. Palkkajohtajalla on usein turvattu tulotaso ja asema, mikä tuo erilaista vakautta. Tunnesiteen syvyys vaihtelee, mutta johtamisen peruslainalaisuudet ovat molemmille yhteisiä.


Johtajan yrittäjämäistä asennetta määrittävät menestymisen halu, rohkeus, kunnianhimo, sitkeys ja jatkuva kehittäminen. Työyhteisön sisäisestä yrittäjyydestä puhutaan nykyään laajalti, kun halutaan kaikkien työntekijöiden sitoutuvan ja toimivan aktiivisesti vastuualueidensa yli. Tämä termi voi kuitenkin olla harhaanjohtava, sillä se edustaa vain murto-osaa varsinaisesta yrittäjyydestä. Ei ole realistista odottaa samanlaista riskinottoa ja johtamisen laajuutta henkilöiltä, jotka on palkattu tiettyyn tehtävään. On myös riski, että itsensä johtaminen ymmärretään väärin: hyvä tavoite henkilökohtaisen toiminnan suunnitteluun, toteuttamiseen ja kehittämiseen voi johtaa siihen, että yksilöt jätetään liian yksin, ja johtajat vetäytyvät vastuusta.


Kaikki haluavat onnistua ja menestyä. Meihin on juurtunut syvälle ajatus, että arvostus ansaitaan tekemisen ja tulosten kautta. Hyvä johtaja innostaa muita omalla esimerkillään. Kovan suorittamisen kääntöpuolena on kuitenkin se, että johtaja saattaa kokea vastoinkäymiset raskaasti ja henkilökohtaisena epäonnistumisena.


Menestys ruokkii menestystä. Onnistumiset, vaikka pienetkin, vahvistavat uskoa siihen, että ollaan oikealla tiellä. Ne luovat innostusta, rohkaisevat ponnistelemaan ja tukevat kehittämistä. Kun onnistumisia kertyy, johtaminen on helpompaa. Toisaalta epäonnistumiset ja pettymykset kuuluvat väistämättä liiketoimintaan. Pahimmillaan ne voivat johtaa koko organisaation epäuskoon, luottamuspulaan, syyttelyyn tai lamaantumiseen. Näissä tilanteissa mitataan johtajan kyky palauttaa tekemiseen ilo ja tehokkuus.


Kasvun tavoittelussa asenne on ratkaiseva. Toimintaa voi jatkaa stabiilina, keskittyen varmistamaan nykyisen toiminnan kannattavuus vuodesta toiseen. Kasvun hakeminen vaatii kuitenkin aivan toisenlaista mielentilaa - päätöksen siitä, että "tämä ei vielä riitä”. Kasvupäätös synnyttää energiaa ja avaa mahdollisuuksia oppia muilta, jotka jakavat saman kasvuhalun. Useimmat kasvuyritysten johtajat rakentavatkin aktiivisesti omia verkostojaan tai liittyvät valmiisiin verkostoihin, joissa kohtaavat samassa tilanteessa olevia. Verkostoituminen ja yhteistyö ovat tärkeitä erityisesti yrityksen alkuvaiheessa, kun sen tunnettuus on vielä vähäistä. Hyvien verkostojen puuttuessa kasvu voi olla äärimmäisen haastavaa, jopa mahdotonta.


Selviytyminen epävarmuuden keskellä


Resilienssi, eli selviytymiskyky, on noussut keskeiseksi käsitteeksi nykypäivän työelämässä ja liiketoiminnassa, jossa markkinat ailahtelevat ja työskentely-ympäristöt ovat entistä monimutkaisempia. Toisin kuin vakiintuneilla yrityksillä, kasvuyrityksillä ei aina ole suurta puskuria virheitä tai taloudellisia takaiskuja varten, mikä nostaa vaatimustasoa niiden selviytymiselle ja menestymiselle. Kyky sopeutua ja omaksua muutoksia antaa kasvuyrityksille mahdollisuuden ylläpitää kasvua tilanteissa, joissa vähemmän muutoskykyiset kilpailijat voivat kompastua. Muutosjoustavat organisaatiot ovat valmiita uudistamaan ja kehittämään toimintaa, eikä tyypillistä vastarintaa kohdata.


Uudet liiketoimintamallit ja innovaatiot edellyttävät rohkeutta ja riskinottoa. Yritysten on kyettävä käsittelemään epäonnistumisia ja oppimaan niistä nopeasti ilman, että ne horjuttavat yrityksen toimintaa tai heikentävät moraalia. Muutoskykyiset kasvuyritykset voivat hallita kasvua tasapainoisesti ja varmistaa, että ne eivät polta itseään loppuun eivätkä kasva liian nopeasti, vaan kestävästi ja hallitusti.


Johtajan selviytymiskyky on keskeinen osa yrityksen menestystä ja henkilöstön hyvinvointia. Johtajan kyky johtaa esimerkillä, pysyä rauhallisena kriisitilanteissa ja käsitellä stressiä vaikuttaa suoraan henkilöstön hyvinvointiin, mikä on sidoksissa organisaation kykyyn menestyä ja kasvaa. Selviytymiskykyinen henkilöstö pystyy paremmin käsittelemään muutoksia ja haasteita, mikä vähentää työuupumusta ja lisää tuottavuutta.


Johtajat toimivat jatkuvasti muuttuvassa ympäristössä, jossa on monia tekijöitä, joihin he eivät voi vaikuttaa. Epävarmuus voi liittyä esimerkiksi markkinatilanteen muutoksiin, teknologian kehitykseen, kilpailijoiden toimiin tai organisaation sisäisiin muutoksiin. Epävarmuus tekee päätöksenteosta monimutkaisempaa, koska kaikkia muuttujia ja mahdollisia seurauksia ei voida ennakoida. Johtajien on tehtävä päätöksiä parhaiden saatavilla olevien tietojen perusteella ja usein nopeasti muuttuvissa tilanteissa. Strategioiden on oltava joustavia ja mukautuvia, jotta ne voivat vastata muuttuvaan ympäristöön. Johtajan on tunnistettava, arvioitava ja hallittava riskejä tehokkaasti.


Epävarmuus vaikuttaa myös henkilöstöön. Johtajan on kyettävä kommunikoimaan epävarmuudesta avoimesti ja rehellisesti sekä luomaan ilmapiiri, jossa työntekijät tuntevat olonsa turvalliseksi ja motivoituneeksi. Kun prosessit ovat joustavia ja henkilöstö otetaan mukaan päätöksentekoon ja ongelmanratkaisuun lisätään sitoutumista ja löydetään myös uusia näkökulmia ja ideoita.


Tehokkuuden ja inhimillisyyden tasapaino


Tehokkuuden ja inhimillisyyden tasapaino on kriittinen kysymys sekä organisaatioiden että yhteiskunnan toiminnassa. Tämä tasapaino liittyy siihen, kuinka resursseja, kuten aikaa, rahaa ja työvoimaa, käytetään tavoitteiden ja tulosten saavuttamiseen ilman, että uhrataan yksilöiden tai yhteisöjen hyvinvointia.


Tehokkuus voi tarkoittaa esimerkiksi korkeaa tuottavuutta, lyhyitä prosessiaikoja tai vähäisiä kustannuksia. Inhimillisyys puolestaan tarkoittaa sitä, että otetaan huomioon ihmisten tarpeet, tunteet ja hyvinvointi. Inhimillisyys voi ilmetä työn joustavuudessa, hyvissä työ-oloissa, empatian osoittamisessa tai ihmisten kehityksen tukemisessa. Tasapaino näiden välillä on tärkeä, sillä pelkkä tehokkuuden tavoittelu voi johtaa inhimillisten arvojen ja hyvinvoinnin laiminlyöntiin, kun taas liiallinen inhimillisyyden painottaminen voi vähentää tehokkuutta ja johtaa esimerkiksi kustannusten nousuun tai toiminnan tehottomuuteen.


Tehokkuuden ja inhimillisyyden tasapaino on erityisen kriittistä kasvuyrityksissä, joissa nopea kasvu ja kilpailu vaativat sekä resurssien tehokasta käyttöä että henkilöstön hyvinvoinnin huomioimista. Menestys edellyttää, että resursseja käytetään optimaalisesti, mutta samalla inhimillisten arvojen ja työntekijöiden hyvinvoinnin tulee olla keskiössä. Tehokkuus on ratkaisevaa, kun yritys skaalautuu ja tavoittelee kilpailuetua, mutta jos tehokkuus ohittaa inhimilliset tekijät, se voi johtaa henkilöstön motivaation laskuun, uupumukseen ja korkeaan vaihtuvuuteen. Inhimillisyyden korostaminen kasvuyrityksissä tarkoittaa sitä, että työntekijöiden tarpeet, tunteet ja kehitys otetaan huomioon.


Tasapainon saavuttaminen tehokkuuden ja inhimillisyyden välillä on kasvuyritykselle elintärkeää, sillä lyhyen aikavälin tehokkuus voi olla haitallista pitkän aikavälin kestävyyden ja työntekijöiden jaksamisen kannalta. Kun organisaatio kykenee yhdistämään tehokkuuden ja inhimillisyyden, se luo perustan sekä kestävämmälle kasvulle että hyvinvoivalle, motivoituneelle henkilöstölle, mikä puolestaan vahvistaa yrityksen kilpailukykyä.



Kasvuyritysten omistajuus


Omistajat ovat vastuussa yrityksestä, ja heidän kiinnostuksensa liittyy yrityksen arvoon. He rahoittavat toimintaa rahalla ja työpanoksella ja odottavat vastinetta sijoitukselleen. Johtajan rooli on toteuttaa visiota ja luoda tulosta ja arvoa. Kasvua aloittavissa yrityksissä omistaja ja johtaja ovat usein sama henkilö, eikä rooleja pystytä pitämään erillään. Yleensä omistajia on useita, ja varsinkin yrityksen alkuvaiheessa he toimivat itsekin yrityksessä. Usein myös henkilöstöä motivoidaan tarjoamalla osakkeita, mikä entisestään monimutkaistaa kokonaisuutta.

